CELEX: C2007/170/81
Language: el
Date: 2007-07-21 00:00:00
Title: Υπόθεση F-46/07: Προσφυγή-αγωγή της 18ης Μαΐου 2007 — Μαρία Τζιράνη κατά Επιτροπής των Ευρωπαϊκών Κοινοτήτων

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/42
            
         Προσφυγή-αγωγή της 18ης Μαΐου 2007 — Μαρία Τζιράνη κατά Επιτροπής των Ευρωπαϊκών Κοινοτήτων
   (Υπόθεση F-46/07)
   (2007/C 170/81)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Μαρία Τζιράνη (Βρυξέλλες, Βέλγιο) (Εκπρόσωπος: E. Boigelot, avocat)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση που εξέδωσε η Επιτροπή στις 30 Αυγούστου 2006 με την οποία ανατοποθετήθηκε ο Χ. στη θέση του Διευθυντή της Διεύθυνσης «Κανονισμού υπηρεσιακής κατάστασης: πολιτική, διαχείριση και παροχή συμβουλών» της Γενικής Διεύθυνσης «Προσωπικού και Διοίκησης» και ως εκ τούτου απορρίφθηκε η υποψηφιότητα της προσφεύγουσας για την ίδια θέση·
            
         
               —
            
            
               να υποχρεώσει την εναγομένη να καταβάλει, εν είδει αποζημιώσεως για ηθική και υλική βλάβη καθώς και για βλάβη της σταδιοδρομίας της προσφεύγουσας, το ποσόν των 25 000 ευρώ, εντόκως κατά ποσοστό 7 % ετησίως από τις 29 Νοεμβρίου 2006, ημερομηνία της ένστασης.
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, αφού ζήτησε και πέτυχε, στο πλαίσιο της υπόθεσης Τ-4504 (1), την ακύρωση της απόφασης της Επιτροπής της 21ης Ιανουαρίου 2003 με την οποία τοποθετήθηκε ο Χ. στην προαναφερθείσα θέση, βάλλει εν προκειμένω κατά της νομιμότητας της διαδικασίας με την οποία, μετά την ακύρωση αυτή, η Επιτροπή ανατοποθέτησε το ίδιο πρόσωπο στην επίμαχη θέση.
   Η προσφεύγουσα, προς στήριξη της προσφυγής της, επικαλείται καταρχάς παράβαση του άρθρου 233 ΕΚ, καθόσον η Επιτροπή δεν έλαβε τα αναγκαία μέτρα για την εκτέλεση της απόφασης του Πρωτοδικείου. Πράγματι, κατά την προσφεύγουσα, η διαδικασία έπρεπε να διεξαχθεί εκ νέου όχι μόνο στο τελικό στάδιο της συνέντευξης με τον Επίτροπο αλλά και στο στάδιο της εξέτασης της επιλεξιμότητας των υποψηφίων υπό το πρίσμα των κριτηρίων που καθόρισε η προκήρυξη της θέσης.
   Η προσφεύγουσα επικαλείται εξάλλου παράβαση των άρθρων 7, 14, 29 και 45 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, παραβίαση πολλών γενικών αρχών του δικαίου καθώς και κατάχρηση εξουσίας.
   
      (1)  Απόφαση του Πρωτοδικείου της 4ης Ιουλίου 2006, Τζιράνη κατά Επιτροπής (μη δημοσιευθείσα ακόμη στη Συλλογή).